ai4bharat/Pralekha huggingface dataset:
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்திய தகவல் ஆணையத்தின் வருடாந்திர மாநாட்டை புதுதில்லி விஞ்ஞான் பவனில் மக்களவை தலைவர் திரு ஓம் பிர்லா நாளை தொடங்கி வைக்கிறார்.
மக்களவை சபாநாயகர் ஸ்ரீ ஓம் பிர்லா, “ விடுதலையின் அமிர்தப் பெருவிழா: ஆர்டிஐ மூலம் குடிமக்களை மையப்படுத்திய ஆட்சி” என்ற தலைப்பில் மத்திய தகவல் ஆணையத்தின் வருடாந்திர மாநாட்டை நாளை புதுதில்லி விஞ்ஞான் பவனில் தொடங்கி வைக்கிறார்.
மத்திய தகவல் ஆணையத்தின் தற்போதைய மற்றும் முன்னாள் தலைமை தகவல் ஆணையர்கள் மற்றும் தகவல் ஆணையர்கள், மாநில தகவல் ஆணையங்களின் அதிகாரிகள் உள்ளிட்டோர் ஆண்டு மாநாட்டிற்கு அழைக்கப்பட்டுள்ளனர்.
மத்திய தகவல் ஆணையம் ஒவ்வொரு ஆண்டும் அக்டோபர்-நவம்பர் மாதங்களில் வருடாந்திர மாநாட்டை நடத்துகிறது. இந்த மாநாடுகள் பங்குதாரர்களுக்கு வெளிப்படைத்தன்மை, நிர்வாகம், தகவல் அறியும் உரிமை மற்றும் பிற தொடர்புடைய பிரச்சனைகள் குறித்து விவாதிக்க ஒரு வாய்ப்பையும் மன்றத்தையும் வழங்குவதோடு மட்டுமல்லாமல், தகவல் அறியும் உரிமையின் ஆட்சியை விரிவுபடுத்துவதற்கும் குறிப்பிடத்தக்க பங்களிப்பையும் அளிக்கிறது. இந்த மாநாட்டில் மாநில தகவல் ஆணையங்களின் தலைமை தகவல் ஆணையர்கள் மற்றும் தகவல் ஆணையர்கள் மற்றும் பிற உயரதிகாரிகள், மத்திய பொதுத் தகவல் அதிகாரிகள் மற்றும் பொது அதிகாரிகளின் குறுக்கு பிரிவின் முதல் மேல்முறையீட்டு அதிகாரிகள் தவிர சிவில் சமூக உறுப்பினர்களும் கலந்து கொள்கின்றனர்.
பிரதமர் அலுவலகம்
புதுதில்லியில் தலைமைச் செயலாளர்கள் மாநாட்டில் பிரதமர் பங்கேற்பு
புதுதில்லியில் தலைமைச் செயலாளர்கள் மாநாட்டில் பிரதமர் திரு நரேந்திர மோடி கலந்துகொண்டார். முக்கியமான கொள்கை தொடர்பான விஷயங்களில் கருத்துக்களைப் பரிமாறிக்கொள்வதற்கும், இந்தியாவை புதிய உச்சத்துக்கு அழைத்துச் செல்வதற்கான குழு உணர்வை வலுப்படுத்துவதற்கும் இது ஒரு அற்புதமான மன்றம் என்று திரு மோடி கூறினார்.
பிரதமர் டுவிட்டரில் கூறியிருப்பதாவது;
“தலைமைச் செயலாளர்கள் மாநாட்டில் கலந்து கொண்டேன். முக்கியமான கொள்கை தொடர்பான விஷயங்களில் கருத்துக்களைப் பரிமாறிக்கொள்வதற்கும், இந்தியாவை புதிய உயரத்துக்குக் கொண்டு செல்வதற்கான குழு உணர்வை வலுப்படுத்துவதற்கும் இது ஒரு அருமையான அமைப்பாகும்’’
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்கள்
கடந்த 24 மணி நேரத்தில் கொவிட் சிகிச்சை பெற்றவர்களில் 77,420 பேர் குறைந்ததால், தற்போது கொவிட் சிகிச்சை பெறுபவர்களின் எண்ணிக்கை 16,35,993-ஆக உள்ளது.
நாட்டில் தினசரி கொவிட் பாதிப்பு 1.32 லட்சமாகியுள்ளது; அன்றாட புதிய பாதிப்புகளின் எண்ணிக்கையும் குறைந்து வருகிறது.
நாட்டில் இதுவரை மொத்தம் 2.65 கோடி நோயாளிகள் குணமடைந்துள்ளனர்.
கடந்த 24 மணி நேரத்தில் 2,07,071 பேர் குணமடைந்துள்ளனர். தொடர்ந்து 22வது நாளாக, தினசரி குணமடைந்தோர் எண்ணிக்கை, தினசரி கொவிட் பாதிப்பை விட அதிகமாக உள்ளது.
குணமடைந்தோர் விகிதம் தொடர்ந்து அதிகரித்து 93.08 சதவீதமாக உள்ளது.
வாராந்திர பாதிப்பு வீதம் 7.27%
தினசரி கொவிட் பாதிப்பு விகிதம் 6.38 சதவீதமாக உள்ளது. தொடர்ந்து 11 நாட்களாக இந்த அளவு 10 சதவீதத்துக்கும் குறைவாக உள்ளது. கொவிட் பரிசோதனை அளவு கணிசமாக அதிகரிக்கப்பட்டுள்ளது. இதுவரை 35.7 கோடி பரிசோதனைகள் செய்யப்பட்டுள்ளன.
தேசியளவிலான தடுப்பூசித் திட்டத்தின் கீழ் 22.41 கோடி தடுப்பூசிகள் போடப்பட்டுள்ளன.
இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1724287
----
(Visitor Counter : 141
வணிகம் மற்றும் தொழில்துறை அமைச்சகம்
பாசுமதி அல்லாத அரிசி ஏற்றுமதி அதிகரிப்பு
வர்த்தக மற்றும் தொழில்துறை இணையமைச்சர் திருமதி அனுபிரியா படேல் மாநிலங்களவையில் இன்று எழுத்துபூர்வமாக தாக்கல் செய்த பதிலில் கூறியதாவது:
மத்திய வர்த்தக துறையின் கட்டுப்பாட்டின் கீழ் செயல்படும் வேளாண் மற்றும் பதப்படுத்தப்பட்ட உணவு பொருட்கள் ஏற்றுமதி வளர்ச்சி ஆணையம்  அரிசி ஏற்றுமதியை அதிகரிக்கும் பணியில் ஈடுபட்டுள்ளது. வேளாண் மற்றும் பதப்படுத்தப்பட்ட உணவு ஏற்றுமதி வளர்ச்சி திட்டத்தின் கீழ் அரசி ஏற்றுமதியாளர்களுக்கு தேவையான உதவிகளை அபெடா வழங்கி வருகிறது. பல வகை அரிசி ஏற்றுமதியை ஊக்குவிக்க அபெடாவின் கீழ் ஏற்றுமதி வளர்ச்சி அமைப்பும்  உருவாக்கப்பட்டுள்ளது.
2020-21ம் நிதியாண்டில் கடந்த ஜனவரி வரை 3526.33 மில்லியன் அமெரிக்க டாலர் அளவுக்கு அரிசி ஏற்றுமதி செய்யப்பட்டுள்ளது. பாசுமதி அல்லாத அரிசிகள் பிற நாடுகளுக்கு ஏற்றுமதி செய்யப்பட்ட விவரங்களை கீழ்கண்ட இணைப்பில் காணலாம்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1780250
நிதி அமைச்சகம்
மாநிலங்களின் மூலதனச் செலவுக்கு ஊக்கமளிக்கும் மூலதன முதலீடு 2023-24-க்கான மாநிலங்களுக்கான சிறப்பு உதவித்திட்டத்தின் கீழ் மூலதன முதலீட்டுக்காக 16 மாநிலங்களுக்கு ரூ. 56,415 கோடிக்கு மத்திய அரசு ஒப்புதல் அளித்துள்ளது
நடப்பு நிதியாண்டில் 16 மாநிலங்களுக்கு ரூ.56415 கோடி மதிப்பிலான மூலதன முதலீட்டு பரிந்துரைக்கு மத்திய நிதியமைச்சகத்தின் செலவினத் துறை ஒப்புதல் அளித்துள்ளது.
இதில் தமிழ்நாட்டிற்கு ரூ. 4079 கோடி ஒதுக்கப்பட்டுள்ளது. சுகாதாரம், கல்வி, பாசனம், தண்ணீர் விநியோகம், மின்சாரம், சாலைகள், பாலங்கள் மற்றும் ரயில்வே உள்ளிட்ட பல்வேறு துறைகளில் மூலதன முதலீட்டுத் திட்டங்களுக்கு ஒப்புதல் அளிக்கப்பட்டுள்ளன. மாநிலங்களின் மூலதன செலவுக்கு ஊக்கமளிக்கும் மூலதன முதலீடு 2023-24-க்கான மாநிலங்களுக்கான சிறப்பு உதவித்திட்டம் 2023-24-ம்ஆண்டின் மத்திய பட்ஜெட் அறிவிக்கப்பட்டுள்ளது. இத்திட்டத்தின் கீழ் மாநில அரசுகளுக்கு சிறப்பு உதவியாக 50 ஆண்டுகளுக்கு கடனில்லாமல், ரூ.1.3 லட்சம் கோடி வழங்கப்படுகிறது.
AP/IR/RS/KRS
குடியரசுத் தலைவர் செயலகம்
2022-ஆம் ஆண்டிற்கான தேசிய விளையாட்டு மற்றும் சாகச விருதுகளை வழங்கினார் குடியரசுத் தலைவர் திருமதி திரௌபதி முர்மு
2022-ஆம் ஆண்டிற்கான தேசிய விளையாட்டு மற்றும் சாகச விருதுகளை குடியரசு தலைவர் திருமதி திரௌபதி முர்மு புதுதில்லியின் குடியரசுத் தலைவர் மாளிகையில் இன்று  நடைபெற்ற விழாவில் வழங்கினார். மேஜர் தியான்சந்த் கேல்ரத்னா விருதுகள்-2022, துரோணாச்சார்யா விருதுகள்-2022, அர்ஜுனா விருதுகள்-2022, தியான்சந்த் விருதுகள்-2022, தேசிய விளையாட்டு ஊக்குவிப்பு விருதுகள்-2022, மௌலானா அபுல் கலாம் ஆசாத் கோப்பை-2022 மற்றும் டென்சிங் நார்கே தேசிய சாகச விருதுகள்-2021 ஆகிய விருதுகளை அவர் வழங்கினார்.
விருது பெற்றவர்களின் விவரங்கள்:
https://static.pib.gov.in/WriteReadData/userfiles/file/Sportsandadventureawards2022GFXF.pdf
நிதி அமைச்சகம்
எண்ணெய் விற்பனை நிறுவனங்களின் எஸ்பி, 2021-ன் 8.13 சதவீத நிலுவைத் தொகையை திருப்பிச் செலுத்துதல்
மத்திய அரசின் எண்ணெய் விற்பனை நிறுவனங்கள் எஸ்பி 2021ன் 8.13 சதவீத நிலுவைத் தொகை, 2021 அக்டோபர் 16ம் தேதி திருப்பி செலுத்த வேண்டும். அதன்பின் அன்றைய தேதியிலிருந்து வட்டி கிடையாது. 2021, அக்டோபர் 16ம் தேதி, எந்த மாநில அரசாவது விடுமுறை அறிவித்தால், அங்குள்ள அலுவலகங்கள் நிலுவைத் தொகையை, விடுமுறைக்கு முந்தைய வேலை நாளில் செலுத்த வேண்டும்.
வங்கி கணக்கு, எலக்ட்ரானிக் முறையில் பணத்தை பெறுவதற்கான முறையில் ஒப்புதல் ஆகியவை இல்லாமல் இருந்தால், நிலுவைத் தொகையை சரியான தேதியில் செலுத்த, பொது கடன் அலுவலகம், கருவூலங்கள் / துணை கருவூலங்கள் மற்றும் பாரத ஸ்டேட் வங்கி கிளைகளில் பங்குகளை, பணம் செலுத்த வேண்டிய தேதியிலிருந்து 20 நாட்களுக்கு முன்பாகவே சமர்பிக்கலாம்.
செலுத்த வேண்டிய பணத்தை பெறுவதற்கான நடைமுறையின் முழு விவரங்களை, மேலே குறிப்பிட்ட பணம் செலுத்தும் அலுவலகங்களில் பெறலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1756415
விவசாயத்துறை அமைச்சகம்
மத்திய வேளாண்மை, விவசாயிகள் நல்வாழ்வு அமைச்சர் திரு. நரேந்திர சிங் தோமர் அண்மைக்கால வேளாண் சந்தைச் சீர்திருத்தங்கள் மற்றும் வேளாண்மை உள்கட்டமைப்பு வசதி நிதியத்தை நடைமுறைப்படுத்துதல் குறித்து முதலமைச்சர்கள் மற்றும் மாநில வேளாண்மை அமைச்சர்களுடன் கலந்துரையாடினார்
மத்திய வேளாண்மை, விவசாயிகள் நல்வாழ்வு மற்றும் ஊரக வளர்ச்சி, பஞ்சாயத்து ராஜ் அமைச்சர் திரு.நரேந்திர சிங் தோமர் இன்று அண்மைக்கால வேளாண் சந்தைச் சீர்திருத்தங்கள் மற்றும் ரூ.1 லட்சம் கோடி மதிப்பிலான வேளாண்மை உள்கட்டமைப்பு வசதி நிதியத்தின் கீழ் நிதிஉதவி அளிக்கும் மத்திய அரசின் புதிய திட்டம் ஆகியன குறித்து முதலமைச்சர்கள் மற்றும் மாநில வேளாண்மை அமைச்சர்களுடன் காணொளிக் காட்சி மூலம் கலந்துரையாடினார். இதில் ஹரியானா, மத்தியப்பிரதேசம், உத்திராகண்ட் ஆகிய மாநிலங்களின் முதலமைச்சர்கள், பீகார், இமாசலப்பிரதேசம், குஜராத் ஆகிய மாநிலங்களின் வேளாண்மை அமைச்சர்கள் மற்றும் மத்திய வேளாண் இணையமைச்சர்கள் திரு புருஷோத்தம் ரூபல், திரு கைலாஷ் சௌத்ரி ஆகியோர் கலந்து கொண்டனர்.
நாட்டில் உள்ள மொத்த விவசாயிகளில் 85 சதவீதமாக உள்ள சிறிய மற்றும் நடுத்தர விவசாயிகளுக்கு ரூ.1 லட்சம் கோடி முதலீட்டிலான வேளாண் உள்கட்டமைப்பு வசதி நிதியத்தின் முழுப் பலன்களும் சென்று சேர்வதை உறுதி செய்யவேண்டும் என்று கலந்துரையாடலின் போது திரு.தோமர் வலியுறுத்தினார். விவசாயிகளுக்காக இவ்வளவு பெரிய தொகையை பிரதம மந்திரி ஒதுக்கி இருப்பது என்பது வரலாற்று ரீதியில் முக்கியத்துவம் வாய்ந்த நடவடிக்கை என்று அவர் மேலும் தெரிவித்தார். அரசாங்கம் கொண்டு வந்துள்ள புதிய சட்டங்கள் முழுக்க முழுக்க விவசாயிகள் நல்வாழ்வைச் சார்ந்தவை என்றும் குறைந்தபட்ச ஆதார விலை பிரச்சினையால் குழப்பமடைய வேண்டிய தேவை இல்லை என்றும் மத்திய வேளாண் அமைச்சர் தெரிவித்தார். முன்பு உள்ளதைப் போலவே விவசாயிகளிடம் இருந்து குறைந்தபட்ச ஆதார விலை அடிப்படையில் விலை பொருள்கள் கொள்முதல் செய்வது தொடரும். ரூ.1லட்சம் கோடி நிதியை பயன்படுத்துவதற்குத் தேவையான அனைத்து முயற்சிகளும் எடுக்கப்படும் என்றும் அனைத்து கிராமங்களிலும் புதியதாக உள்கட்டமைப்பு வசதிகள் ஏற்படுத்தப்படும் என்றும் முதலமைச்சர்களும் மாநில வேளாண் அமைச்சர்களும் முழு உத்தரவாதம் அளித்துள்ளனர்.
மத்திய அரசு பிறப்பித்துள்ள சட்டங்களினால் விவசாயிகள் பெரிதும் பலன் அடைவர் என்று திரு தோமர் தெரிவித்தார். விவசாயிகள் – வியாபாரிகள் ஒப்பந்த அடிப்படையிலான விவசாயமும் தொகுப்பு முறையிலான விவசாயமும் விவசாயிகளின் வருமானத்தை அதிகரிக்கும். இந்தத் திட்டத்தின் கீழ் 10,000 வேளாண் உற்பத்தி அமைப்புகளை உருவாக்குவதற்கு 6,865 கோடி ஒதுக்கப்பட்டுள்ளது. இதனால் 85 சதவீத சிறு வியாபாரிகள் பலன் அடைவார்கள்.
நிறைவாக மத்திய அமைச்சர் இந்தத் திட்டத்தை நடைமுறைப்படுத்துவது குறித்து முதலமைச்சர்கள் / அமைச்சர்களுடன் விவாதித்தார். உள்கட்டமைப்பு வசதிகளில் தற்போதுள்ள இடைவெளிகளை நிரப்பும் வகையிலான செயல் திட்டங்களை அடையாளம் காணுவதன் முக்கியத்துவத்தைச் சுட்டிக்காட்டிய மத்திய அமைச்சர் மிக விரைவாக திட்டத்தை நடைமுறைப்படுத்துவதற்கு மத்திய அரசு முழு ஒத்துழைப்பையும் நல்கும் என்றும் உறுதி அளித்தார். விவசாயிகள் பலன்களை விரைவில் பெறுவதற்கு உதவும் வகையில் மாநிலங்களில் இந்தத் திட்டத்தை விரைவாக நடைமுறைப்படுத்துவோம் என்று முதலமைச்சர்களும் உறுதி அளித்தனர்.
(Visitor Counter : 148
பிரதமர் அலுவலகம்
பிரதமர் திரு நரேந்திர மோடி மற்றும் இலங்கை பிரதமர் இடையே தொலைபேசி உரையாடல்
பிரதமர் திரு நரேந்திர மோடி, இலங்கை நாடாளுமன்ற தேர்தலை வெற்றிகரமாக நடத்தியதற்காக, அந்நாட்டுப் பிரதமர் திரு மஹிந்தா ராஜபக்சேவுக்கு வாழ்த்துத் தெரிவித்தார். கொவிட்-19 பெருந்தொற்றால் ஏற்பட்டுள்ள தடைகளுக்கு இடையேயும், நாடாளுமன்ற தேர்தலைத் திறம்பட நடத்திய இலங்கை அரசையும், தேர்தல் அமைப்புகளையும் பிரதமர் பாராட்டினார். தேர்தல்களில் உற்சாகமாக பங்கெடுத்த இலங்கை மக்களைப் புகழ்ந்துரைத்த பிரதமர், இரண்டு நாடுகளும் கொண்டுள்ள வலுவான ஜனநாயக பண்புகளை இது பிரதிபலிப்பதாகக் குறிப்பிட்டார்.
இலங்கை பொதுஜன பெரமுனா  கட்சியின் தேர்தல் வெற்றியை, வந்து கொண்டிருக்கும் தேர்தல் முடிவுகள் பறைசாற்றுவதாக கூறிய பிரதமர் திரு நரேந்திர மோடி, இதற்காக திரு மஹிந்த ராஜபச்சேவுக்கு நல்வாழ்த்துகளைத் தெரிவித்தார்.
தமது அன்பான மற்றும் சிறப்பான கலந்துரையாடல்களை நினைவு கூர்ந்த இரண்டு தலைவர்களும், இந்தியா – இலங்கை இடையேயான நீண்டகால மற்றும் பன்தன்மையிலான உறவுகளை வலுப்படுத்தும் தமது உறுதிப்பாட்டையும் பகிர்ந்து கொண்டனர். இருதரப்பு ஒத்துழைப்பை அனைத்து தளங்களிலும் விரைவுப்படுத்த வேண்டியதன் முக்கியத்துவத்தை இருவரும் வலியுறுத்தினர்.
இந்தியாவில் உள்ள புத்தமத தலமான குஷி நகரில் சர்வதேச விமான நிலையம் நிறுவப்பட்டிருப்பதை திரு ராஜபக்சேவிடம் தெரிவித்த பிரதமர், இந்த நகரம் இலங்கையிலிருந்து வரும் யாத்ரீகர்களை வரவேற்க காத்திருப்பதாகக் கூறினார்.
கொவிட்-19 பெருந்தொற்றால் ஏற்பட்டுள்ள சவால்களை தீரப்பதற்கு இருநாடுகளும் நெருங்கிய தொடர்பில் இருக்க வேண்டும் என்பதையும், வரும் நாட்களில் இருதரப்பு உறவுகளை புதிய உயரங்களுக்கு இட்டுச் செல்ல வேண்டும் என்பதையும் இரண்டு தலைவர்களும் ஒப்புக்கொண்டனர்.
---
(
சுகாதாரம் மற்றும் குடும்ப நலத்துறை அமைச்சகம்
தொடர்ந்து 5வது நாள் : தினசரி தொற்று பாதிப்பு எண்ணிக்கை 50 ஆயிரத்துக்கும் கீழ்
தொடர்ந்து 5வது நாளாக, புதிதாக கொவிட் தொற்று ஏற்பட்டவர்களின் எண்ணிக்கை 50 ஆயிரத்தை தாண்டவில்லை. கடந்த 24 மணி நேரத்தில், 47,905 பேருக்கு புதிதாக கொவிட் தொற்று ஏற்பட்டுள்ளது.
தினசரி குணமடைபவர்களின் எண்ணிக்கை, புதிதாக பாதிக்கப்பட்டவர்களின் எண்ணிக்கையை விட தொடர்ந்து 40வது நாளாக அதிகமாக உள்ளது. கடந்த 24 மணி நேரத்தில் 52,718 பேர் குணமடைந்துள்ளனர்.
நாட்டின் தற்போது சிகிச்சை பெறுபவர்களின் எண்ணிக்கை 4,89,294 ஆக உள்ளது.
குணமடைவோர் எண்ணிக்கை அதிகரிப்பால் குணமடைந்தோர் வீதம் 92.89%மாக உள்ளது. குணமடைந்தவர்களின் மொத்த எண்ணிக்கை 80,66,501 ஆக உள்ளது. குணமடைந்தவர்களுக்கும், சிகிச்சை பெறுபவர்களுக்கும் உள்ள இடைவெளி 75,77,207 ஆக உள்ளது.
கடந்த 24 மணி நேரத்தில் 550 பேர் உயிரிழந்துள்ளனர். இறப்பு வீதம் 1.48%-ஆக உள்ளது.
மேலும் தகவல்களுக்கு இந்த ஆங்கில செய்திக் குறிப்பைக் காணவும்; https://pib.gov.in/PressReleasePage.aspx?PRID=1672179
பிரதமர் அலுவலகம்
சௌரி சௌரா சம்பவத்தின் 100 ஆண்டுகள் நிறைவடையும் நாளில் விடுதலைப் போராட்ட வீரர்களைப் பிரதமர் நினைவுகூர்ந்தார்
சௌரி சௌரா சம்பவத்தின் 100 ஆண்டுகள் நிறைவடையும் நாளில் விடுதலைப் போராட்ட வீரர்களைப் பிரதமர் திரு நரேந்திர மோடி நினைவுகூர்ந்தார். இந்த சம்பவத்தின் நூற்றாண்டு விழாவைக் கடந்த ஆண்டு தொடங்கிய போது தாம் நிகழ்த்திய உரையையும் அவர் பகிர்ந்துள்ளார்.
டுவிட்டரில் பிரதமர் கூறியிருப்பதாவது ;
“சௌரி சௌரா சம்பவத்தின் 100 ஆண்டுகளை இன்று நாம் நினைவுகூர்கிறோம். இந்த சம்பவத்தின் நூற்றாண்டு விழாவைக் கடந்த ஆண்டு தொடங்கிவைத்தபோது நிகழ்த்திய எனது உரையைப் பகிர்ந்துள்ளேன். நமது விடுதலைப் போராட்ட வீரர்களை நினைவுகூர்வது உள்ளிட்ட விரிவான பல விஷயங்கள் குறித்து நான் பேசியுள்ளேன். https://t.co/jUkSVkjMSn"
உள்துறை அமைச்சகம்
“சிறப்புச் செயல்பாட்டுக்கான உள்துறை அமைச்சரின் பதக்கம்” நிறுவப்படுகிறது
“சிறப்புச் செயல்பாட்டுக்கான உள்துறை அமைச்சரின் பதக்கம்” நிறுவப்படுவதற்கு உள்துறை அமைச்சர் திரு. ராஜ்நாத் சிங் ஒப்புதல் அளித்துள்ளார். மாநிலங்கள் மற்றும் யூனியன் பிரதேசங்களின் காவல்துறை அதிகாரிகள், மத்தியக் காவல் அமைப்பினர், மத்திய ஆயுதக் காவல் படையினர் மற்றும் சிறப்புச் செயல்பாடுகளில் ஈடுபட்டுள்ள பாதுகாப்பு அமைப்பினர் ஆகியோர் இந்தப் பதக்கம் பெறுவதற்குத் தகுதி பெற்றவர்கள் ஆவர்.
இந்தப் பதக்கம் தவிர, அந்தாரிக் பாதுகாப்பு பதக்கம், அசாதரண் ஆஷுசான் பதக்கம், உத்க்ரிஷ்த் மற்றும் அதி- உத்க்ரிஷ்த் சேவைப் பதக்கம் என மேலும் மூன்று பதக்கங்களும் நிறுவப்பட்டுள்ளன. இந்தப் பதக்கங்கள் ஆண்டுதோறும் வழங்கப்படவுள்ளன. சிறப்புச் செயல்பாட்டுக்கான உள்துறை அமைச்சரின் பதக்கம், அசாதரண் ஆஷுசான் பதக்கம் ஆகியன சுதந்திர தினத்தை முன்னிட்டு ஆகஸ்டு 15 ஆம் நாள் வழங்கப்படும். அந்தாரிக் பாதுகாப்பு பதக்கம், உத்க்ரிஷ்த் மற்றும் அதி- உத்க்ரிஷ்த் சேவைப் பதக்கம் ஆகியன குடியரசு நாளை முன்னிட்டு ஜனவரி 26 ஆம் நாள் அறிவிக்கப்படும்.
உளவு ரீதியிலான தகவல்களைத் திரட்டுவதில் அசாதாரண துணிவுடனும் திறனுடனும் செயல்பட்டதற்காக அசாதரண் ஆஷுசான் பதக்கம் மத்திய அரசின் உளவுத் துறையினர் மற்றும் நுண்ணறிவுத் துறையினர் / பிரிவினர் / சிறப்புப் படையினர் / அனைத்து மாநிலங்கள் / யூனியன் பிரதேசக் காவல் பிரிவினர் , மத்தியக் காவல் அமைப்பினர், மத்திய ஆயுதக் காவல் படையினர், அஸாம் ரைஃபிள்ஸ் மற்றும் மத்தியப் பாதுகாப்புப் படையினர் ஆகியோருக்கு வழங்கப்படவுள்ளது.
(Visitor Counter : 113
அறிவியல் மற்றும் தொழில்நுட்பத்துறை
இந்தியா - இஸ்ரேல் இடையே தொழில் ஆராய்ச்சி மற்றும் மேம்பாட்டு ஒத்துழைப்பிற்கான புரிந்துணர்வு ஒப்பந்தம் கையெழுத்து
மத்திய அறிவியல் மற்றும் தொழில்நுட்ப அமைச்சகத்தின் கீழ் இயங்கும் அறிவியல் மற்றும் தொழிலக ஆராய்ச்சிக் கவுன்சில்  மற்றும் இஸ்ரேல் நாட்டு பாதுகாப்பு அமைச்சகத்தின் பாதுகாப்பு ஆராய்ச்சி மற்றும் மேம்பாட்டு இயக்குநரகத்திற்கும் இடையே தொழில் ஆராய்ச்சி மற்றும் மேம்பாட்டு ஒத்துழைப்பிற்கான புரிந்துணர்வு ஒப்பந்தம் கையெழுத்தாகியுள்ளது. இந்தியா மற்றும் இஸ்ரேல் இடையே அறிவியல் மற்றும் தொழில்நுட்ப ஒத்துழைப்பில் முக்கிய நடவடிக்கையாக இந்த நிகழ்வு அமைந்துள்ளது.
மத்திய அறிவியல் மற்றும் தொழில்நுட்பம், புவி அறிவியல் துறை இணையமைச்சர்  டாக்டர் ஜிதேந்திர சிங் முன்னிலையில், சி.எஸ்.ஐ.ஆர் நிறுவனத்தின் தலைமை இயக்குநர் டாக்டர் என். கலைச்செல்வி, இஸ்ரேல் நாட்டின் பாதுகாப்பு ஆராய்ச்சி மற்றும் மேம்பாட்டு இயக்குநரகத்தின் தலைவர் டாக்டர் டானியல் கோல்ட் ஆகியோர் இந்த புரிந்துணர்வு ஒப்பந்தத்தில் கையெழுத்திட்டனர். குறிப்பிட்ட திட்டங்களை அமல்படுத்துவதன் வாயிலாக பரஸ்பர ஒத்துழைப்புடன் தொழில்துறையின் தொழில்நுட்பம் சார்ந்த துறைகளில் உள்ள ஆராய்ச்சி மற்றும் மேம்பாட்டுத் திட்டங்களில் இந்த ஒப்பந்தம் ஒத்துழைப்பை ஏற்படுத்தும்.
நிகழ்ச்சியில் பேசிய அமைச்சர் டாக்டர் ஜிதேந்திர சிங், ஜி20 அமைப்பிற்கு இந்தியா தலைமை ஏற்றுள்ள வேளையில் பிரதமரின் தலைமையின் கீழ் அறிவியல் மற்றும் தொழில்நுட்பத் துறைக்கு இது ஒரு முக்கிய வருடம் என்று கூறினார். இந்தியா, இஸ்ரேல் இடையேயான தூதரக உறவு, 30 ஆண்டுகளை நிறைவு செய்துள்ளதையும் அவர் சுட்டிக் காட்டினார்.
சுகாதாரம், விண்வெளி மற்றும் மின்னணுவியல், உள்கட்டமைப்பு மற்றும் பொறியியல், ரசாயனங்கள் மற்றும் பெட்ரோ கெமிக்கல்ஸ், எரிசக்தி கருவிகள், சுற்றுச்சூழல், புவி மற்றும் பெருங்கடல் அறிவியல், நீர் உள்ளிட்ட நிலையான எரிசக்தி, சுரங்கம், கனிம வளங்கள், உலோகங்கள், வேளாண்மை, ஊட்டச்சத்து, உயிரி தொழில்நுட்பம் உள்ளிட்ட முக்கிய தொழில்துறைகளில் திட்டங்களை அமல்படுத்த இந்த ஒப்பந்தம் ஏதுவாக இருக்கும்.
சிறப்பு சேவைகள் மற்றும் கட்டுரைகள்
271 எம்டிஎம்ஏ போதை மாத்திரைகள் மற்றும் கஞ்சாவை பறிமுதல் செய்தது சுங்கத்துறை
சென்னையில் உள்ள வெளிநாட்டு தபால் அலுவலகத்துக்கு வந்த 271 எம்டிஎம்ஏ போதை மாத்திரைகள் மற்றும் கஞ்சா பார்சல்களை சென்னை விமான நிலைய சுங்க அதிகாரிகள் பறிமுதல் செய்தனர்.
சென்னையில் உள்ள வெளிநாட்டு தபால் அலுவலகத்துக்கு வந்த நான்கு பார்சல்களை சுங்க அதிகாரிகள் பறிமுதல் செய்து அதில் இரண்டு பார்சல்களில் எம்டிஎம்ஏ என்ற போதை மாத்திரைகள் இருந்தன. மற்ற இரண்டு பார்சல்களில் 142 கிராம் கஞ்சா மறைத்து வைக்கப்பட்டிருந்தது.
நெதர்லாந்திலிருந்து வந்த முதல் பார்சலில் ஆந்திராவைச் சேர்ந்த நபரின் பெயர் இருந்தது. அந்த பார்சலைத் திறந்து பார்த்தபோது ஒரு வாழ்த்து அட்டையில் பத்து பச்சை நிற மாத்திரைகள் இருந்தன. இவை எம்டிஎம்ஏ போதைப் மாத்திரைகளாக இருக்கலாம் என சந்தேகிக்கப்படுகின்றன. மேலும், 7 கிராம் அளவுக்கு மெத்கிறிஸ்டல் மற்றும் ஒரு கிராம் அளவுக்கு ஆம்பத்டமைன் போதைப் பொருளும் இருந்தது.
அமெரிக்காவிலிருந்து ஆந்திராவிற்கு அனுப்பி வைக்கப்பட்ட பார்சலில் 132 கிராம் கஞ்சா கண்டுப்பிடிக்கப்பட்டது. மற்றொரு பார்சலில் பத்து கிராம் கஞ்சா இருந்தது. நெதர்லாந்திலிருந்து வந்த மற்றொரு பார்சலில் 261 பழுப்பு நிற மாத்திரைகள்  இருந்தன. இவையும் எம்டிஎம்ஏ வகை போதை மாத்திரைகளாக இருக்கலாம் என்று சந்தேகிக்கப்படுகிறது. மொத்தம் இந்த பார்சல்களில் 131 கிராம் போதை மாத்திரைகளும், 142 கிராம் கஞ்சாவும் பறிமுதல் செய்யப்பட்டன. இது தொடர்பாக மேலும் விசாரணை நடப்பதாக சென்னை சர்வதேச விமான நிலைய முதன்மை ஆணையர் தெரிவித்துள்ளார்.
பிரதமர் அலுவலகம்
பிரதமருடன் இமாச்சலப் பிரதேச முதலமைச்சர் சந்திப்பு
இமாச்சலப் பிரதேச முதலமைச்சர் திரு ஜெயராம் தாகூர், புதுதில்லியில் இன்று பிரதமர் திரு நரேந்திர மோடியை சந்தித்துப் பேசினார்.
“முன்னதாக இமாச்சலப் பிரதேச முதலமைச்சர் திரு ஜெயராம் தாகூர் @jairamthakurbjp, பிரதமர் திரு நரேந்திர மோடியை @narendramodi சந்தித்துப் பேசினார்”, என்று பிரதமர் அலுவலகம் டுவிட்டர் செய்தியில் தெரிவித்துள்ளது.
குடியரசுத் தலைவர் செயலகம்
2021-ம் ஆண்டுக்கான தேசிய ஃப்ளோரன்ஸ் நைட்டிங் கேல்  விருதுகளை குடியரசுத் தலைவர் வழங்கினார்
2021-ம் ஆண்டுக்கான தேசிய ஃப்ளோரன்ஸ் நைட்டிங் கேல்  விருதுகளை செவிலியர்களுக்கு குடியரசுத் தலைவர் திருமதி திரௌபதி முர்மு இன்று  குடியரசுத் தலைவர் மாளிகையில் வழங்கினார்.
செவிலியர்கள் மற்றும் செவிலிப் பணிகளில் ஈடுபடுவோர் சமூகத்திற்கு ஆற்றிய சிறந்த சேவைகளுக்கு அங்கீகாரம் அளிக்கும் வகையில் மத்திய சுகாதாரம் மற்றும் குடும்ப நலத்துறை அமைச்சகம் 1973-ம் ஆண்டு தேசிய ஃப்ளோரன்ஸ் நைட்டிங் கேல் விருதுகளை ஏற்படுத்தியது.
சுகாதாரம் மற்றும் குடும்ப நலத்துறை அமைச்சகம்
உயிரிழந்த கொவிட் வீரர்களின் நினைவாக தேசிய மருத்துவர்கள் தினத்தன்று திரு அஷ்வினி குமார் சௌபே மரக்கன்றுகளை நட்டார்
உயிரிழந்த கொவிட் வீரர்களின் நினைவாக தேசிய மருத்துவர்கள் தினமான இன்று மத்திய சுகாதாரம் மற்றும் குடும்ப நல இணை அமைச்சர் திரு அஷ்வினி குமார் சௌபே அமைச்சக வளாகத்தில் மரக்கன்றுகளை நட்டு அஞ்சலி செலுத்தினார்.
கொவிட்-19 பெருந்தொற்றின் போது கடமை ஆற்றுகையில் மருத்துவர்கள் செய்த மிகப்பெரும் தியாகங்களை யாரும் மறக்க மாட்டார்கள் என்று அமைச்சர் கூறினார். எந்தவொரு சமுதாயத்திலும் மருத்துவர்களின் பணி முக்கியமானது என்றாலும் கூட, பெருந்தொற்றின் போது மருத்துவர்கள் மற்றும் இதர சுகாதார பணியாளர்களின் எடுத்துக்காட்டான சேவைக்கு ஈடு இணை இல்லை என்று அவர் கூறினார்.
தலைசிறந்த மருத்துவ நிபுணரும் மேற்கு வங்கத்தின் இரண்டாவது முதலமைச்சருமான டாக்டர் பிதன் சந்திர ராய்க்கு திரு சௌபே அஞ்சலி செலுத்தினார். டாக்டர் ராயின் பிறந்த நாளை குறிப்பதற்காக தேசிய மருத்துவர்கள் தினம் கொண்டாடப்படுகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1731997
-----
(Visitor Counter : 159
பிரதமர் அலுவலகம்
5 ஆண்டுகளை நிறைவு செய்துள்ள ஜிஎஸ்டிக்கு பிரதமர் பாராட்டு
5 ஆண்டுகளை நிறைவு செய்துள்ள ஜிஎஸ்டிக்கு பாராட்டு தெரிவித்துள்ள பிரதமர் திரு நரேந்திர மோடி, ‘வணிகம் செய்வதை எளிதாக்குதல்’ மற்றும் ‘ஒரே நாடு ஒரே வரி’ என்ற தொலைநோக்கு பார்வையை பூர்த்தி செய்துள்ள மிகப்பெரிய வரி சீர்திருத்தம் இது என்று கூறியுள்ளார்.
மைகவ்இந்தியா மூலமான ட்விட்டருக்கு பதிலளித்து பிரதமர் கூறியிருப்பதாவது;
“‘வணிகம் செய்வதை எளிதாக்குதல்’ மற்றும் ‘ஒரே நாடு ஒரே வரி’ என்ற தொலைநோக்கு பார்வையை பூர்த்தி செய்துள்ள மிகப்பெரிய வரி சீர்திருத்தமான #ஜிஎஸ்டியின் 5 ஆண்டுகளை நாம் நிறைவு செய்துள்ளோம்.”
குடியரசுத் துணைத் தலைவர் செயலகம்
வலுவான, நியாயமான, சுதந்திரமான நீதித்துறை அமைப்பு ஜனநாயகத்திற்கு பாதுகாப்பான உத்தரவாதம்- குடியரசு துணைத்தலைவர்
வலுவான, நியாயமான, சுதந்திரமான நீதித்துறை அமைப்பு ஜனநாயகத்திற்கு. பாதுகாப்பான உத்தரவாதம் தரும் என்று குடியரசு துணைத்தலைவர் திரு ஜக்தீப் தன்கர் தெரிவித்துள்ளார்.
புதுதில்லியில் இன்று நடைபெற்ற உச்சநீதிமன்ற பார் அசோசியேஷன் ஏற்பாடு செய்திருந்த அவருக்கான பாராட்டு விழாவில் உரையாற்றிய அவர், நீதிபதிகளின் கண்ணியம், நீதித்துறைக்கான மரியாதை தவிர்க்க முடியாது என்றும் இவை சட்டம் மற்றும் அரசியலமைப்பு விதியின் அடிப்படை என்றும் குறிப்பிட்டார்.
உச்சநீதிமன்றத்தில் பணியாற்றிய போது தனக்கு உறுதுணையாக இருந்த நீதிபதிகள் மற்றும் மூத்த வழக்கறிஞர்களுக்கு அவர் நன்றி தெரிவித்துக் கொண்டார்.
இந்நிகழ்ச்சியில் மத்திய சட்டத்துறை அமைச்சர் திரு கிரண் ரிஜிஜூ, உச்சநீதிமன்ற தலைமை நீதிபதி என் வி ரமணா, மத்திய அரசின் தலைமை வழக்கறிஞர் திரு துஷார் மேத்தா, உச்சநீதிமன்ற பார் அசோசியேஷன் மற்றும் மூத்த வழக்கறிஞர்கள் சங்கத்தின் தலைவர் திரு விகாஷிங் உள்ளிட்டோர் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1853650
-----
(Visitor Counter : 214
எரிசக்தி அமைச்சகம்
மத்திய எரிசக்தி இணை அமைச்சராக பொறுப்பேற்றார் திரு கிரிஷன் பால் குர்ஜர்
மத்திய எரிசக்தி, புதிய மற்றும் புதுப்பிக்கத்தக்க எரிசக்தி அமைச்சர் திரு ஆர் கே சிங் முன்னிலையில் எரிசக்தி இணை அமைச்சராக திரு கிரிஷன் பால் குர்ஜர், இன்று பொறுப்பேற்றுக் கொண்டார்.
எரிசக்தி செயலாளர் திரு அலோக் குமார், அமைச்சகத்தின்கீழ் இயங்கும் மத்திய பொதுத்துறை நிறுவனங்களின் தலைவர்கள் மற்றும் இதர உயர் அதிகாரிகள் உள்ளிட்டோர் அவருக்கு வாழ்த்து தெரிவித்தனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1733725
----
(Visitor Counter : 137
பிரதமர் அலுவலகம்
அசுரா தினத்தை முன்னிட்டு ஹசரத் இமாம் உசைனின்  தியாகங்களை பிரதமர் நினைவுகூர்ந்துள்ளார்
அசுரா தினத்தை முன்னிட்டு ஹசரத் இமாம் உசைனின்  தியாகங்களை நினைவுகூர்ந்துள்ள பிரதமர் திரு நரேந்திர மோடி, நேர்மையில் அவரது அசைக்க முடியாத உறுதிப்பாட்டையும், அநீதிக்கு எதிரான அவரது போராட்டத்தையும் குறிப்பிட்டுள்ளார்.
ட்விட்டர் பதிவில் பிரதமர் தெரிவித்ததாவது:
“ஹசரத் இமாம் உசைனின்  தியாகங்களை நினைவுகூரும் தினம், இது. அவரது அசைக்க முடியாத உறுதிப்பாட்டிற்காகவும், அநீதிக்கு எதிரான போராட்டத்திற்காகவும் அவர் நினைவு கூரப்படுகிறார். சமத்துவத்திற்கும், நல்லிணக்கத்திற்கும் அவர் மிகுந்த முக்கியத்துவம் அளித்தார்.”
மத்திய அமைச்சரவை
ஆர்.ஆர்.டி.எஸ்ஸின் தில்லி-காஸியாபாத்-மீரட் வழித்தடத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் இன்று கூடிய மத்திய அமைச்சரவை பின்வரும் திட்ட முன்வடிவுகளுக்கு ஒப்புதல் அளித்துள்ளது:
- பிராந்திய விரைவு ரயில் போக்குவரத்து முறையான ஆர்.ஆர்.டி.எஸ். திட்டத்தை ரூ.30,274 கோடி செலவில் 81.15 கிலோமீட்டர் தூரத்திற்கு கட்டுமானம் செய்தல்
- ரூ.5,634 கோடி மத்திய அரசின் நிதியுதவி
- இத்திட்டத்திற்கான நிறுவன ஏற்பாடு மற்றும் சட்ட கட்டமைப்பு
- திட்ட ஒப்புதலுக்கான நிபந்தனைகள்
அதிவிரைவு பிராந்திய ரயில் போக்குவரத்து முறையான ஆர்.ஆர்.டி.எஸ். இந்தியாவில் முதன் முறையாக செயல்படுத்தப்பட உள்ளது. இது நடைமுறைக்கு வந்தால், தேசிய தலைநகரப் பகுதியில், விரைவான, மிக வசதியான மற்றும் பாதுகாப்பான பயணியர் போக்குவரத்து முறையாக இருக்கும்.
அறிவியல் மற்றும் தொழில்நுட்பத்துறை
உணவுப் பதப்படுத்தும் பொருட்கள், மருந்துகள் மற்றும் பாலிமர்களை உற்பத்தி செய்வதற்கான முக்கிய மூலப்பொருளாக ஃபீனாலை புதிய முறை திறம்பட மாற்றும்.
உணவுப் பதப்படுத்தும் பொருட்கள், மருந்துகள் மற்றும் பாலிமர்களை உற்பத்தி செய்வதற்கான முக்கிய மூலப்பொருளாக ஃபீனாலை புதிய முறை திறம்பட மாற்றும் என்று இந்திய ஆராய்ச்சியாளர்கள் கண்டுபிடித்துள்ளனர்.
நானோ மற்றும் சாஃப்ட் மேட்டர் அறிவியல் மையத்தை சேர்ந்த டாக்டர். பாகவதுல பிரசாத் மற்றும் சிஎஸ்ஐஆர்-தேசிய ரசாயன ஆய்வகத்தை சேர்ந்த ஆராய்ச்சியாளர்கள் இந்த கண்டுபிடிப்பை செய்துள்ளனர்.
இவர்களது ஆராய்ச்சி குறித்த விவரங்கள் ‘நியூ ஜர்னல் ஆஃப் கெமிஸ்ட்ரி’-யில் சமீபத்தில் வெளியாகியுள்ளது. இத்தகைய சுற்றுச்சூழலுக்குத் தீங்கற்ற மின்-கரிம மாற்றங்களால் நிறைவேற்றக்கூடிய தொழில்துறை சார்ந்த பிற செயல்முறைகளை ஆராய்ச்சியாளர்கள் தற்போது ஆராய்ந்து வருகின்றனர்.
வெளியீட்டு இணைப்பு: DOI: 10.1039/d1nj04640c. மேலும் தகவல்களுக்கு, டாக்டர். பாகவதுல பிரசாத்தை pl.bhagavatula@cens.res.in எனும் மின்னஞ்சல் முகவரியில் தொடர்பு கொள்ளலாம்.
மேலும் விவரங்களுக்கு இந்த ஆங்கில செய்தி குறிப்பை காணவும்: https://pib.gov.in/PressReleasePage.aspx?PRID=1795038
------
(Visitor Counter : 187